Ţarână, Țară și Ţăran 

Trei cuvinte intrate de veacuri în limba română, care au aceeași rădăcină și ne duc la aceleași izvoare ale 
neamului. 


Țărâna este stratul superior al solului, în care semânâm seminbele celor mai diferite plante necesare 
existenţei noastre. O săpăm, o arăm, o mârunbim, o prăşim, o întoarcem pe toate fețele și stoarcem din ea, cu 
timp și fără timp, toată vlaga pământului. Din ea ne luăm energia vitală, hrana trupurilor noastre, hrana 
animalelor de tot felul. 

Din ea răsar iarba și legumele, cerealele, florile, pomii, copacii și bucuriile belșugului. Din ea ne-a zidit 
Dumnezeu strămoșii. În ea s-au jucat copiii și ea le-a mângâiat picioarele desculţe și mânuţele plăpânde. Pe 
ea au sărutat-o de nenumârate ori moșii și strămoșii noștri, fiindcă au iubit-o, cel mai adesea, mai presus 
decât pe viaţa lor. Pe ea au apărat-o cu preţul vieţii în războaie, ca să nu le-o răpească barbarii și s-o poată 
lăsa drept moștenire copiilor și urmașilor urmașilor lor. Țărâna e frământată, precum pâinea în covată, cu 
lacrimi și cu sânge de generaţiile de dinaintea noastră. Ea a fost ca un altar de jertfă, pe care părinţii noștri au 
ars iubirea şi speranţa lor, când au înălțat rugăciuni câtre Atoatefăcătorul, ca să se îndepărteze de la hotarele 
lor vrâjmașii, ciuma, holera, furtunile, puhoaiele și pustiul. Când au fost nevoiţi să-și ia lumea în cap și să plece 
peste mări și ţări, românii nu au uitat să-și ia din grădina copilăriei o mână de ţărână, pe care să le-o așeze pe 


piept „când o fi să fie”, ca să o simtă ca pe o mângâiere a mamei, ca pe o învelitoare a inimii lor. 


Cu țărâna s-au înfrățit a doua oară, când le-a bătut ceasul veșniciei, când „și-au plecat fruntea în pârână”. Ea 
a fost pecetea plecării noastre din această lume pe alte tărâmuri, când toate nimicurile acestei vieți și Ţărână, 
Țară şi Țăran! acestei lumi rămân în urma noastră: „Poţi zidi o lume-ntreagă, poţi s-o sfarămi..., orice-ai 


spune,/ Peste toate o lopată de țărână se depune!” (M. Eminescu). 


Praf și țărână rămâne din toate zbaterile, din toate ambițiile, certurile, luptele, mărimurile şi bogăţiile noastre. 
Tărâna ne învelește ca o plapumă până la învierea cea de obște. Toată dragostea și recunoștinţa celor rămași 
în urmă se rezumă la un salut șoptit printre suspine: „Fie-ţi ţărâna ușoară!”, „Trupul tău ce-a fost țărână, în 
țărână s-o preface!” (V. Alecsandri). 


Noi, românii, suntem oameni ai țărânii, oameni ai pământului, ai locului. Aici ne-am zămislit ca popor cu mii de 
ani în urmă, nu suntem venetici, nu suntem nomazi, nu putem fi indiferenți față de pământul pe care ni l-a dat 


Dumnezeu să trăim pe el și să ne-mplinim menirea noastră ca popor în lume. 


Țara este un teritoriu pe care trăiește și se dezvoltă un popor, teritoriul pe care l-a dat Dumnezeu acelui popor. 
Țara fără popor e un pustiu; poporul fără o ţară e o gloată, o adunătură de lume, un popor de nomazi, de 
călători, de căutători, un popor al căruţelor, un popor de aventurieri. Țara este țărâna hotărnicită, lucrată și 
apărată, frământată cu sânge și cu lacrimi. Ţara este bunul cel mai de preţ al unui popor, matricea existenţei 
sale, locul unde își naște și îşi crește pruncii, unde își trăiește iubirile, unde își împlinește rostul istoric pentru 
care există în lume. Țara este spaţiul în care poporul își vorbește limba, își rostește rugăciunile și doinele, își 
joacă dansurile, își plânge bucuriile și durerile, își clădește idealurile. Țara este buletinul de identitate al unui 
neam; este icoana sfântă a sufletului acelui neam. Ea nu se târguiește, nu se vinde, nu se batjocorește. Țara 
se clădeşte cu fiecare prunc născut, cu fiecare cuvânt învăţat, cu fiecare cântec, cu fiecare piatră zidită, cu 


fiecare spic de grâu, cu fiecare poezie, cu fiecare sfat înțelept. Se apără cu prebul vieții. 


Cetățile și mai ales orașele au apărut târziu în viața popoarelor. Organizarea de bază a fost și a rămas prin 
veacuri satul. Până astăzi satul se identifica cu ţara. Lucrurile sunt clare: te duci la oraș sau la ţară, adică la 
sat. N-am auzit pe nimeni spunând că se duce „la ţară”, când mergea spre oraș. Omul zilelor noastre este 
conștient că în lumea satelor se mai gâsește Țara, viața adevărată, românească, autentică. Aici încă mai 
găsește buna-cuviință românească, limba curată, muzica populară, horele străbune, portul tradiţional, 


Aici mai găsește dragostea de ţară adevărată, patriotismul sincer. Aici mai găsește ţărani care plâng când văd 
că țara se zvârcolește sub colții hămesiţi ai celor ce îi smulg bogăţiile solului și subsolului. Aici mai găsești 
țărani, care sunt convinși că fiecare neam are un rost în istorie, că Dumnezeu i-a dat fiecărui om și fiecărui 
popor zestrea de care are nevoie să existe. Se minunează toți, când văd cu câte bogății ne-a blagoslovit 
Dumnezeu și se aruncă orbește să prindă ce-o prinde din ele. 


Singur țăranul înțelege adevărul: neamul românesc nu este trimis în lume de Dumnezeu pentru o zi, ci pentru 
o veșnicie și tocmai de aceea i-a dat Dumnezeu zestre să-i ajungă până la sfârșitul veacurilor. Prea mult L-au 
iubit părinţii, moșii și strămoșii noștri, prea mulţi sfinţi a rodit neamul acesta, țărâna aceasta carpato- 
dunăreană, Grădina Maicii Domnului. 


Au înţeles străinii, că țăranii sunt cei mai vajnici apărători ai țărânii, ai Țării și de aceea s-au opintit să-i 
desființeze. Unii i-au atras spre orașe, spre industrie, spre munca salariată; alţii i-au îndemnat să plece peste 
mări și ţări, ca să câștige o pâine mai bună. Alţii i-au făcut „fermieri”, ori i-au ademenit cu bani să-și vândă 
țărâna, pământul strămoșesc. Și au găsit, din păcate, destui din aceștia. Astăzi peste 40% din țărâna cea mai 
roditoare a câmpiilor noastre este vândută la străini. 


Cernoziomul Bărăganului, al câmpiilor bănăţene și al altor locuri care, cu ani în urmă erau „grânarul Europei”, 
astăzi este al străinilor. Pământurile noastre rămân nemuncite, fiindcă tineretul e departe, populaţia satelor 
îmbătrânită, agricultura nerentabilă. Ne-au îndopat străinii cu tot felul de chimicale, cu tot felul de legume și 


fructe intoxicate de otrăvuri, la preţuri derizorii, care ne-au pus pe butuci producţia noastră. 


Se atentează la instituții fundamentale ale neamului, precum Familia, Biserica, Armata și pe mulţi oameni 
politici i-am auzit apărându-le, mai cu seamă în campaniile electorale. N-am auzit pe nici unul apărând 
Tărâna, Țara și Țăranul, acești piloni ai statului român! 

